**LM Someco Oy** (ent. Lahtinen & Mantere Oy) on suomalaisomisteinen markkinointiviestinnän toimisto, joka toimii Turussa ja Helsingissä. Toukokuusta 2019 lähtien yritys on toiminut nimellä *LM Someco*, kun Lahtinen & Mantere Oy osti sisältömarkkinointiin ja sosiaalisen mediaan erikoistuneen viestintätoimisto Someco Oy:n. Vuonna 2022 yrityksen viralliseksi nimeksi vaihdettiin LM Someco Oy. Vuonna 2022 LM Someco työllisti 64 kokopäiväistä työntekijää ja yrityksen liikevaihto oli 6,9 miljoonaa euroa ja myyntikate 5,1 miljoonaa euroa. Yrityksen toimitusjohtaja on vuodesta 2006 lähtien ollut Sam Hansén. 

LM Someco tarjoaa asiakkailleen strategista luovaa suunnittelua, ilmiöitä rakentavaa viestintää, teknologista ymmärrystä ja syvällistä sosiaalisen median osaamista. Yrityksen palvelutarjontaan kuuluu muun muassa brändimarkkinointi, design ja tuotesuunnittelu, digimarkkinointi, viestintä ja sisältömarkkinointi, sosiaalinen media ja ostettu näkyvyys, data ja analytiikka sekä valmennukset.

Historia
--------

Mainostoimisto Lahtinen & Mantere Oy:n perustivat Turussa Ilpo Mantere ja Alpo Lahtinen vuonna 1984. Vuosina 2001–2004 yritys oli osa pörssilistattua Evia-konsernia. Vuosina 2005–2017 Lahtinen & Mantere toimi yhteistyössä kansainvälisen Saatchi & Saatchi -mainostoimistoketjun kanssa nimellä *Lahtinen Mantere Saatchi & Saatchi*. Vuonna 2005 yritys avasi toimipisteen Turun lisäksi myös Helsinkiin. Vuonna 2019 Lahtinen & Mantere Oy yhdistyi vuonna 2012 perustetun Someco Oy:n kanssa. Yritys toimii nykyisin nimellä LM Someco.

Asiakkaat ja palkinnot
----------------------

Lahtinen Mantere Saatchi & Saatchin palkittuja töitä 2010-luvulta ovat muun muassa Hopeajyvällä ja Hopeahuipulla palkittu Kallen Mätitahnalle tehty ulkomainos "Vastustamatonta leivälle" sekä Golden Drum -kilpailussa ja Vuoden Huipuissa palkittu Toyotan hybridiaiheinen "Onni & Monni" -filmisarja. Aiempia palkittuja töitä ovat muun muassa Silja Linen Bon Voyage -videohistoriikki ja Turun Yliopiston varainkeruukampanja, joka noteerattiin Vuoden paras yhteiskunnallinen kampanja -sarjassa AdProfit 2011-kilpailussa. 

Kansainvälisiin tunnustuksiin alan kilpailuista viimeisiltä vuosilta kuuluvat mm. Grandiosa-pakastepizzoille suunniteltu maailman ensimmäinen onpack-promootiona toteutettu AR-jääkiekkopeli "Grandiosa Augmented Reality Ice Hockey" palkittiin vuonna 2018 Amsterdamissa EPICA Bronze Awardilla sekä noteerattiin New Yorkissa AICP NEXT Award -finalistina kilpailussa, jossa muuten arvioidaan pääasiassa amerikkalaista mainontaa. Panda-lakritsille suunniteltu, lakritsilla käsin painettu juliste "Liquorice Poster" palkittiin vuonna 2017 Riiassa järjestetyssä International Advertising Festivalissa Golden Hammerilla. Toyotalle suunniteltu, sosiaalista mediaa ja ulkomainosmediaa yhdistävä "Maailman suurin selfiekeppi" -installaatio ylitti kansainvälisen uutiskynnyksen vuonna 2016. Toyotalle suunniteltu kansainvälinen palvelu- ja markkinointi-innovaatio "Transparent Test Drive" voitti vuonna 2016 Lontoossa WARC Prize for Innovation -palkinnon sekä New Yorkissa vuonna 2015 W3 Gold ja Silver Awardit. Lisäksi toimisto on voittanut lukuisia kansallisia markkinointiviestintäalan palkintoja ja sijoituksia eri kategorioista, muun muassa Vuoden Huipuista, Voitto-mainoselokuvakilpailusta sekä AdProfitista.

Toimiston muita asiakkaita ovat muun muassa Vaasan Oy, Saarioinen Oy, Orkla Foods Finland Oy, Cloetta Suomi Oy, Raisio Oyj, Metso, Eckes-Granini Finland, Toyota Auto Finland Oy, Toyota Finance Finland Oy, Suomalaisen työn liitto, Huoltovarmuuskeskus ja Kela.

Lähteet
-------

1. 1 2  Aleksi Ylä-Anttila: Lahtinen & Mantere ja Someco ovat nyt LM Someco: "Markkinoinnin murros jatkuu edelleen" *M&M*. Viitattu 27.4.2020.
2. ↑  YTJ - Yritys- ja yhteisötietojärjestelmä - Yrityshaku *tietopalvelu.ytj.fi*. Viitattu 10.2.2023.
3. ↑  Vahvaan vuoteen yltänyt LM Someco jakaa työntekijöilleen 10 prosenttia tilikauden tuloksestaan *www.markkinointiuutiset.fi*. Viitattu 27.4.2022.
4. ↑  Lahtinen & Mantere Oy - Rekisteritiedot | Suomen Asiakastieto Oy *www.asiakastieto.fi*. Viitattu 27.4.2020.
5. ↑  Someco Oy - Yleiskuva | Suomen Asiakastieto Oy *www.asiakastieto.fi*. Viitattu 27.4.2020.
6. ↑  LM Someco - Luova kumppani *lmsomeco.fi*. Viitattu 27.4.2020.
7. ↑
8. ↑  Perttula, Ville: Lahtinen & Mantereen yhteistyö Saatchi & Saatchi -ketjun kanssa päättyy *Markkinointi & Mainonta*.  6.6.2017. Viitattu 17.6.2017.
9. ↑
10. ↑
11. ↑
12. ↑
13. ↑
14. ↑  LM& Lahtinen Mantere - Epica Awards 2018 Winners *winners.epica-awards.com*. Viitattu 27.4.2020.
15. ↑  M&M: Kaksi suomalaistyötä palkittiin Golden Hammerissa *M&M*. Viitattu 27.4.2020.
16. ↑  Adobo Magazine: Saatchi & Saatchi and Toyota Finland might just have built the world's largest selfie stick *adobo Magazine Online*.  12.8.2016. Viitattu 27.4.2020. (englanniksi)
17. ↑  Toyota Hybrid: Transparent test drive | WARC *origin.warc.com*. Viitattu 27.4.2020. (englanniksi)[vanhentunut linkki]
18. ↑  Winners Gallery *W³ Awards*. Viitattu 27.4.2020. (englanniksi)

Aiheesta muualla
----------------

* Yrityksen verkkosivut
* Yrityksen Facebook-sivut
* Yrityksen LinkedIn-sivu